CELEX: 32016R1618
Language: el
Date: 2016-09-08 00:00:00
Title: Κανονισμός (ΕΕ) 2016/1618 της Επιτροπής, της 8ης Σεπτεμβρίου 2016, για την τροποποίηση του κανονισμού (ΕΚ) αριθ. 2003/2003 του Ευρωπαϊκού Κοινοβουλίου και του Συμβουλίου σχετικά με τα λιπάσματα, με σκοπό την προσαρμογή των παραρτημάτων I και IV (Κείμενο που παρουσιάζει ενδιαφέρον για τον ΕΟΧ)

9.9.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 242/24
            
         ΚΑΝΟΝΙΣΜΌΣ (ΕΕ) 2016/1618 ΤΗΣ ΕΠΙΤΡΟΠΉΣ
   της 8ης Σεπτεμβρίου 2016
   για την τροποποίηση του κανονισμού (ΕΚ) αριθ. 2003/2003 του Ευρωπαϊκού Κοινοβουλίου και του Συμβουλίου σχετικά με τα λιπάσματα, με σκοπό την προσαρμογή των παραρτημάτων I και IV
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 2003/2003 του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τα λιπάσματα (1), και ιδίως το άρθρο 31 παράγραφοι 1 και 3 και το άρθρο 29 παράγραφος 4,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 31 παράγραφος 2 του κανονισμού (ΕΚ) αριθ. 2003/2003, έχουν υποβληθεί αιτήσεις για καταχώριση στο παράρτημα I του εν λόγω κανονισμού διάφορων λιπασμάτων.
            
         
               (2)
            
            
               Το [S,S]-αιθυλενοδιαμινοδιηλεκτρικό οξύ (εφεξής: «[S,S]-EDDS») είναι ένα οργανικό χηλικό αντιδραστήριο για θρεπτικά ιχνοστοιχεία. Το χηλικό σύμπλοκο σιδήρου με [S,S]-EDDS χρησιμοποιείται για να αντιμετωπιστούν η έλλειψη σιδήρου και η χλώρωση λόγω της έλλειψης σιδήρου σε καλλωπιστικά φυτά και διακοσμητικούς χλοοτάπητες. Διασπάται γρήγορα και, ως εκ τούτου, δεν συνεπάγεται παρά ελάχιστο κίνδυνο έκπλυσης από τα επιφανειακά στρώματα του εδάφους στα υπόγεια ύδατα και ανοργανοποιείται πλήρως, χωρίς να επιδεικνύει καμία τοξικότητα για τα θηλαστικά και το υδάτινο περιβάλλον.
            
         
               (3)
            
            
               Το επταγλυκονικό οξύ (εφεξής «HGA») είναι ένας οργανικός συμπλεκτικός παράγοντας για λιπάσματα θρεπτικών ιχνοστοιχείων. Το HGA είναι αποτελεσματικό, βιοαποδομήσιμο, με καλή σταθερότητα σε ευρύ φάσμα τιμών pH και υψηλή διαλυτότητα στο νερό. Το HGA έχει εγκριθεί εδώ και πολλά χρόνια στην Ισπανία χωρίς να έχουν αναφερθεί επιβλαβείς επιπτώσεις στο περιβάλλον ή στην ανθρώπινη υγεία.
            
         
               (4)
            
            
               Οι παρασκευαστές [S,S]-EDDS και HGA έχουν υποβάλει στην Επιτροπή, μέσω των αρχών της Γερμανίας και της Ισπανίας, αιτήματα για συμπερίληψη αυτών των ουσιών στον κατάλογο εγκεκριμένων οργανικών χηλικών αντιδραστηρίων και συμπλεκτικών παραγόντων που περιέχεται στο παράρτημα I του κανονισμού (ΕΚ) αριθ. 2003/2003, ώστε το [S,S]-EDDS και το HGA να καταστούν διαθέσιμα στους αγρότες σε όλη την Ένωση. Το [S,S]-EDDS και το HGA, όπως ορίζονται στο παράρτημα I του παρόντος κανονισμού, πληρούν τις απαιτήσεις που ορίζονται στο άρθρο 14 του κανονισμού (ΕΚ) αριθ. 2003/2003. Ως εκ τούτου, θα πρέπει να προστεθούν στον κατάλογο εγκεκριμένων οργανικών χηλικών αντιδραστηρίων και συμπλεκτικών παραγόντων που περιέχεται στο παράρτημα I του εν λόγω κανονισμού.
            
         
               (5)
            
            
               Δεδομένου ότι διατίθενται αναλυτικές μέθοδοι για τον προσδιορισμό του [S,S]-EDDS και του HGA, οι μέθοδοι αυτές θα πρέπει να προσδιορίζονται στο παράρτημα IV του κανονισμού (ΕΚ) αριθ. 2003/2003, με σκοπό τη διευκόλυνση των ελέγχων που ασκούν τα κράτη μέλη σύμφωνα με το άρθρο 29 του εν λόγω κανονισμού. Ο υπότιτλος που περιγράφει τις μεθόδους 11 θα πρέπει να αντανακλά το γεγονός ότι το HGA αποτελεί συμπλεκτικό παράγοντα.
            
         
               (6)
            
            
               Το μείγμα αντίδρασης N-βουτυλο-θειοφωσφορικού τριαμιδίου (NBPT) και N-προπυλο-θειοφωσφορικού τριαμιδίου εισήχθη στο παράρτημα I του κανονισμού (ΕΚ) αριθ. 2003/2003 με τον κανονισμό (ΕΕ) αριθ. 1257/2014 της Επιτροπής (2). Πρόσφατες έρευνες έδειξαν ότι δεν αναμένεται σημαντική διαφορά ως προς τη μείωση των εκπομπών αμμωνίας ανάμεσα στη χρήση του μείγματος αντίδρασης και του απλού μείγματος των δύο ουσιών. Συνεπώς, η καταχώριση θα πρέπει να τροποποιηθεί ώστε να επιτρέπεται στους παραγωγούς του εν λόγω μείγματος να επιλέγουν μία από αυτές τις διαδικασίες παραγωγής.
            
         
               (7)
            
            
               Συνεπώς, ο κανονισμός (ΕΚ) αριθ. 2003/2003 θα πρέπει να τροποποιηθεί αναλόγως.
            
         
               (8)
            
            
               Για να εξασφαλιστεί ότι η αναλυτική μέθοδος για το [S,S]-EDDS, που βρίσκεται επί του παρόντος στο στάδιο της επικύρωσης, θα δημοσιευτεί από την Ευρωπαϊκή Επιτροπή Τυποποίησης, θα πρέπει να προβλεφθεί εύλογο χρονικό διάστημα προτού τεθεί σε ισχύ η συμπερίληψη του [S,S]-EDDS στο παράρτημα I του κανονισμού (ΕΚ) αριθ. 2003/2003 και της νέας αναλυτικής μεθόδου για τον εν λόγω τύπο λιπάσματος στο παράρτημα IV του κανονισμού αυτού.
            
         
               (9)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 32 του κανονισμού (ΕΚ) αριθ. 2003/2003,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τροποποιήσεις
   Ο κανονισμός (ΕΚ) αριθ. 2003/2003 τροποποιείται ως εξής:
   
               1)
            
            
               Το παράρτημα I τροποποιείται σύμφωνα με το παράρτημα I του παρόντος κανονισμού.
            
         
               2)
            
            
               Το παράρτημα IV τροποποιείται σύμφωνα με το παράρτημα II του παρόντος κανονισμού.
            
         Άρθρο 2
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Ωστόσο, το παράρτημα I σημείο 1 και το παράρτημα II σημείο 2 εφαρμόζονται από την 1η Ιουλίου 2017.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 8 Σεπτεμβρίου 2016.
      
         
            Για την Επιτροπή
         
         
            O Πρόεδρος
         
         Jean-Claude JUNCKER
      
   
   
      (1)  ΕΕ L 304 της 21.11.2003, σ. 1.
   
      (2)  Κανονισμός (ΕΕ) αριθ. 1257/2014 της Επιτροπής, της 24ης Νοεμβρίου 2014, για την τροποποίηση του κανονισμού (ΕΚ) αριθ. 2003/2003 του Ευρωπαϊκού Κοινοβουλίου και του Συμβουλίου σχετικά με τα λιπάσματα, με σκοπό την προσαρμογή των παραρτημάτων I και IV (ΕΕ L 337 της 25.11.2014, σ. 53).
   
      ΠΑΡΑΡΤΗΜΑ I
      Το παράρτημα I του κανονισμού (ΕΚ) αριθ. 2003/2003 τροποποιείται ως εξής:
      
                  1.
               
               
                  Στον πίνακα, στο τμήμα Ε.3.1 προστίθεται η ακόλουθη καταχώριση:
                  
                              «12
                           
                           
                              [S, S]-αιθυλενοδιαμινοδιηλεκτρικό οξύ
                           
                           
                              [S,S]-EDDS
                           
                           
                              C10H16O8N2
                              
                           
                           
                              20846-91-7»
                           
                        
            
                  2.
               
               
                  Στον πίνακα, στο τμήμα Ε.3.2 προστίθεται η ακόλουθη καταχώριση:
                  
                              «2
                           
                           
                              Επταγλυκονικό οξύ
                           
                           
                              HGA
                           
                           
                              C7H14O8
                              
                           
                           
                              23351-51-1»
                           
                        
            
                  3.
               
               
                  Στον πίνακα, στο τμήμα ΣΤ.2, η καταχώριση 3 αντικαθίσταται από τα εξής:
                  
                              «3
                           
                           
                              Μείγμα N-βουτυλο-θειοφωσφορικού τριαμιδίου (NBPT) και N-προπυλο-θειοφωσφορικού τριαμιδίου (NPPT) [αναλογία 3:1 (1)]
                              Μείγμα αντίδρασης:
                              Αριθ. ΕΚ 700-457-2
                              Μείγμα NBPT/NPPT:
                              
                                           
                                       
                                       
                                          NBPT: Αριθ. ELINCS 435-740-7
                                       
                                    
                                           
                                       
                                       
                                          NPPT: Αριθ. CAS 916809-14-8
                                       
                                    
                           
                              Ελάχιστη: 0,02
                              Μέγιστη: 0,3
                           
                           
                               
                           
                           
                               
                           
                        
            
         (1)  Ανοχή στο τμήμα του NPPT: 20 %.».
   
   
      ΠΑΡΑΡΤΗΜΑ II
      Το παράρτημα IV του κανονισμού (ΕΚ) αριθ. 2003/2003 τροποποιείται ως εξής:
      
                  1.
               
               
                  Στο τμήμα Β, κάτω από την επικεφαλίδα «Μέθοδοι 11», ο υπότιτλος «Χηλικά αντιδραστήρια» αντικαθίσταται από τον υπότιτλο «Χηλικά αντιδραστήρια και συμπλεκτικοί παράγοντες».
               
            
                  2.
               
               
                  Στο τμήμα Β προστίθεται η ακόλουθη μέθοδος 11.9:
                  
                     «Προσδιορισμός του [S,S]-EDDS
                  
                  
                     EN 13368-3 Μέρος 3: Λιπάσματα — Προσδιορισμός χηλικών αντιδραστηρίων στα λιπάσματα με ιοντική χρωματογραφία: Προσδιορισμός του [S,S]-EDDS με χρωματογραφία ιοντοζευγών
                  
                  Αυτή η μέθοδος ανάλυσης έχει υποβληθεί σε δοκιμή δακτυλίου.».
               
            
                  3.
               
               
                  Στο τμήμα Β προστίθεται η ακόλουθη μέθοδος 11.10:
                  
                     «Προσδιορισμός του HGA
                  
                  
                     EN 16847: Λιπάσματα — Προσδιορισμός συμπλεκτικών παραγόντων στα λιπάσματα — Προσδιορισμός του επταγλυκονικού οξέος με χρωματογραφία
                  
                  Αυτή η μέθοδος ανάλυσης έχει υποβληθεί σε δοκιμή δακτυλίου.».